Diari Oficial de la Generalitat Valenciana


Sumari del DOGV 6488, del 25-03-2011 (2011/3398)

RESOLUCIÓ de 23 de març de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració per al desenrotllament del Pla de Millora de la Productivitat i Competitivitat del Comerç (2009-2012) celebrat entre el Ministeri d'Indústria, Turisme i Comerç i la Conselleria d'Indústria, Comerç i Innovació.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6488

Data del DOGV
:   25-03-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/3398


Data del document
:   23-03-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 23 de març de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració per al desenrotllament del Pla de Millora de la Productivitat i Competitivitat del Comerç (2009-2012) celebrat entre el Ministeri d'Indústria, Turisme i Comerç i la Conselleria d'Indústria, Comerç i Innovació. [2011/3398]  
El Ministeri d'Indústria, Turisme i Comerç i la Conselleria d'Indústria, Comerç i Innovació. han subscrit, després de la tramitació prèvia reglamentària, el 16 de desembre de 2010, el conveni de col·laboració per al desenrotllament del Pla de Millora de la Productivitat i Competitivitat del Comerç (2009-2012).  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0229/2011, i que figura com a annex d'esta resolució.  
  
València, 23 de març de 2011.- La directora general del Secretariat del Consell: M.ª Teresa Lleó Alonso.  
  
  
Conveni de col·laboració per al desenrotllament del Pla de Millora de la Productivitat i la Competitivitat del Comerç (2009-2012) efectuat entre el Ministeri d'Indústria, Turisme i Comerç i la Conselleria d'Indústria, Comerç i Innovació de la Comunitat Valenciana  
  
Madrid, 16 de desembre de 2010  
  
Reunits  
D'una banda, Miguel Sebastián Gascón, ministre d'Indústria, Turisme i Comerç, nomenat pel Reial Decret 436/2008, de 12 d'abril (BOE núm. 90, de 14 d'abril de 2008), que actua en nom i representació del Ministeri d'Indústria, Turisme i Comerç en virtut de les atribucions que li atorga el Reial Decret 1313/2010, de 20 d'octubre (BOE de 21 d'octubre de 2010) en l'article 10, i en l'exercici de les competències que a este efecte li reconeix l'article 13.3 de la Llei 6/1997, de 14 d'abril, d'Organització i Funcionament de l'Administració General de l'Estat.  
  
D'altra banda, el conseller d'Indústria, Comerç i Innovació i vicepresident primer del Consell de la Generalitat de la Comunitat Valenciana, Vicente Rambla Momplet, en virtut del Decret 13/2009, de 27 d'agost, del president de la Generalitat, en l'exercici de les atribucions que li atorga la Llei 5/1983, de 30 de desembre, i expressament facultat per a este acte per mitjà de l'Acord del Consell de data 12 de novembre de 2010.  
Com que en la representació que tenen es reconeixen competència per a efectuar el present conveni,  
  
EXPOSEN  
Que el Ministeri d'Indústria, Turisme i Comerç té entre les seues funcions, a través de la Direcció General de Comerç Interior, «l'elaboració dels plans generals que contribuïsquen a la millora de la qualitat de les empreses del sector i dels suports financers necessaris per al seu desenrotllament, així com la cooperació amb les comunitats autònomes en relació amb això».  
Per a l'exercici d'esta funció s'ha elaborat el Pla de Millora de la Productivitat i la Competitivitat del Comerç 2009-2012, que té com a objectiu final el de la millora de la productivitat i la competitivitat de les xicotetes i mitjanes empreses comercials, amb vista a aconseguir un equilibri harmònic de l'estructura del sector, amb la coexistència de diversos formats d'empresa i establiment que garantisquen la competència i la llibertat d'elecció dels consumidors, alhora que es contribuïsca a un desenrotllament equilibrat i sostenible de l'estructura urbana de les nostres ciutats.  
  
Este pla de millora preveu subvencions a les xicotetes i mitjanes empreses comercials, a les seues associacions i als ajuntaments, en el marc d'una política orientada a la consolidació del comerç urbà que mantinga i desenrotlle el model comercial tradicional espanyol, mitjançant la millora de la competitivitat de les empreses de distribució i de l'entorn físic on s'ubica el comerç de proximitat, de manera que no només s'evite la destrucció de llocs de treball, sinó que se'n millore el grau de professionalitat, permetent així que els recursos humans que es vinculen a este sector puguen prestar un major valor afegit quant a especialització i qualitat del servici.  
Per a l'elaboració d'este pla, s'ha tingut en compte l'experiència acumulada durant el desenrotllament de Pla de Millora de la Qualitat en el Comerç entre els anys 2005 i 2008 i s'han orientant els nous programes cap a aquelles actuacions que s'han mostrat més rendibles i més demanades per les administracions autonòmiques.   
El pla de millora va ser aprovat per la Mesa de Directors Generals de Comerç de comunitats Autònomes de 6 de maig de 2009 i referendat per la Conferència Sectorial de Comerç Interior de 30 de juny de 2009, i va ser finalment aprovat per mitjà de l'Acord del Consell de Ministres de 24 de juliol de 2009.  
Que és voluntat del Ministeri d'Indústria, Turisme i Comerç i de la Conselleria d'Indústria, Comerç i Innovació de la Generalitat impulsar i potenciar la col·laboració, la coresponsabilitat i la coordinació dels diferents nivells de les administracions públiques en la realització d'actuacions previstes en el Pla de Millora de la Productivitat i Competitivitat del Comerç 2009-2012.  
En virtut del que s'ha exposat, en execució de la competència exclusiva de l'Estat prevista en l'article 149.1.13 de la Constitució i de la competència atribuïda a la Generalitat en l'article 34.3 del seu Estatut d'Autonomia, les parts firmants  
  
ACORDEN  
  
Primer. Objecte del conveni  
Les parts firmants col·laboraran per a desenrotllar el Pla de Millora de la Productivitat i la Competitivitat del Comerç 2009-2012, dins de l'àmbit geogràfic de la Comunitat Valenciana com a marc on es recull una estratègia comuna per a tot el sector i on queden enquadrades les iniciatives que s'inclouen en este conveni.  
  
Segon. Programes objecte de finançament  
En el desenrotllament del Pla de Millora de la Productivitat i la Competitivitat del Comerç 2009-2012, la Generalitat obtindrà el cofinançament del Ministeri d'Indústria, Turisme i Comerç en les subvencions que atorgue al sector comercial en els programes següents:  
a) Foment del comerç urbà: Este programa pretén corregir possibles desequilibris territorials en l'oferta comercial, mitjançant una millora de l'entorn físic urbà en què les empreses comercials puguen instal·lar-se, respectant les condicions de competència del mercat i posant a la disposició dels xicotets empresaris del sector espais suficientment atractius per al desenrotllament de la seua activitat, entenent este concepte d'«urbà» en contraposició al de «perifèric» i no al de «rural», que es considera també prioritari i que és objecte del segon programa d'este pla.  
Dins d'este programa es preveuen les quatre línies preferents d'actuació següents:  
- Modernització de mercats detallistes municipals.  
- Centres comercials oberts.  
- Conversió en zona de vianants d'eixos comercials.  
- Adequació d'espais per a venda no sedentària.  
b) Millora del comerç rural: Pretén assegurar els servicis comercials generals del municipi i dels nuclis de població pròxims, promovent els establiments multiservicis, xicotets comerços tradicionals, i adequant les àrees destinades a la venda ambulant, dotant-les de servicis comuns i potenciant simultàniament la introducció de canals directes de comercialització.  
c) Foment de la cooperació empresarial: Es tracta de millorar la posició del xicotet comerç davant de proveïdors en les compres, i consumidors, mitjançant l'associacionisme que permeta crear una imatge comuna i una marca unitària, que es recolze en noves centrals de compra, implantació de xarxes informàtiques, desenrotllament de xarxes logístiques, etc.  
d) Qualitat i seguretat en els establiments comercials. Relleu generacional: Pretén promoure una millor gestió i qualitat de servicis dels establiments, per a fer-los atractius als consumidors i satisfer el segment de la demanda que busca realitzar les seues compres en establiments especialitzats, amb una millor qualitat de servici i una clara atenció personalitzada al client, de manera que resulten competitius davant els nous formats comercials. Este programa preveu, així mateix, millorar les condicions de seguretat dels establiments i dels productes que es venen, perquè l'empresari i els treballadors del xicotet comerç puguen realitzar la seua activitat amb majors garanties, i d'altra banda la substitució de comerciants de més de 60 anys que abandonen l'activitat comercial i cedisquen el seu negoci a descendents o emprenedors que continuen dins del sector del comerç detallista, encara que canvien la dedicació de l'establiment.  
  
e) Podran, així mateix, ser objecte de les ajudes d'este conveni les activitats que encara que no estiguen previstes en el Pla de Millora de la Productivitat i la Competitivitat del Comerç es puguen relacionar de forma evident amb l'esperit del pla, i contribuïsquen amb el seu desenrotllament a la consecució de la modernització de la distribució.  
  
Tercer. Finançament dels projectes  
En les actuacions que s'acullen al present conveni, l'aportació de les comunitats autònomes serà cofinançada pel Ministeri d'Indústria, Turisme i Comerç a través de l'article pressupostari 751 «Transferències de capital a comunitats autònomes», del programa pressupostari 4310, Ordenació i Modernització de les Estructures Comercials, de la Direcció General de Comerç Interior.  
Del pressupost total del capítol 7 assignat al Pla (8.000.000 €), el 75% es destinarà a les quantitats mínimes a percebre per cada comunitat autònoma, d'acord amb un coeficient que reflectisca la importància del seu teixit comercial, i calculat d'acord amb els criteris objectius que s'aprovaren en conferència sectorial.  
Per a l'any actual, a la Generalitat li correspon un total de 942.112 euros segons l'aplicació del coeficient de repartiment, i com es va confirmar en la reunió de la Mesa de Directors Generals de Comerç Interior de 26 d'octubre de 2010, sempre que presente projectes suficients susceptibles de cofinançament.  
El cofinançament del Ministeri d'Indústria, Turisme i Comerç a cada projecte serà de fins el 40% de l'aportat per la Generalitat.  
  
Quart. Grup de treball de tècnics del ministeri i de les comunitats autònomes  
Es crearà el grup de treball de la Conferència Sectorial definit en el Pla de Millora de la Productivitat i Competitivitat del Comerç 2009-2012, format per tècnics de la Direcció General de Comerç Interior i de les direccions generals competents de totes les comunitats i ciutats autònomes, que analitzarà les propostes de cofinançament presentades per estes i elaborarà una proposta a la Mesa de Directors Generals que decidirà quins són els projectes a cofinançar.  
  
Cinqué. Procediment de gestió de les ajudes  
La gestió de les ajudes es farà d'acord amb el procediment següent:  
1. La Generalitat Valenciana, entre les activitats que subvenciona, seleccionarà les més rellevants, segons el seu criteri, per a acollir-se al cofinançament del Ministeri d'Indústria, Turisme i Comerç a través del present Pla de Millora de la Productivitat i Competitivitat del Comerç 2009-2012.  
2. La unitat administrativa competent de la Generalitat enviarà a la Direcció General de Comerç Interior la relació d'expedients per als quals se sol·licita el cofinançament del Ministeri d'Indústria, Turisme i Comerç.  
Eixa relació inclourà totes les dades que se sol·liciten en el programa informàtic enviat a la Generalitat per la Direcció General de Comerç Interior respecte d'això.  
3. Cada projecte per al qual se sol·licita el cofinançament anirà acompanyat de: memòria, desglossament pressupostari, informació sobre si té o no cofinançament FEDER, partides del pressupost que se subvencionen i certificat per part de la comunitat autònoma que la subvenció ha sigut concedida. No obstant això, podran ser objecte d'una memòria conjunta les actuacions de suport a associacions de comerciants per al desenrotllament d'activitats de promoció i dinamització d'eixos comercials urbans que estiguen interrelacionades i guarden una unitat de criteri. Així mateix, si es tracta de subvencionar empresaris individuals que formen part d'una actuació conjunta o en el cas del Programa de Qualitat, Seguretat en Establiments Comercials i Relleu Generacional, es farà una memòria genèrica per a tots els compresos dins d'un mateix programa.  
4. El grup de treball seleccionarà els projectes a cofinançar i elevarà la proposta a la Mesa de Directors Generals de la Conferència Sectorial de Comerç que l'analitzarà i determinarà la quantitat total corresponent a cada comunitat autònoma, respectant els mínims indicats en l'apartat tercer d'este conveni, i enviarà la proposta per a la seua aprovació definitiva en Consell de Ministres.  
5. Les quantitats aprovades en Consell de Ministres es transferiran a la Generalitat.  
6. Els expedients enviats a la Direcció General de Comerç Interior per la Generalitat per al seu cofinançament podran acollir-se a este conveni encara que la concessió de l'ajuda per la comunitat autònoma haja sigut anterior a la data de la firma d'este conveni.  
7. Correspon a la Generalitat el control de l'execució i el seguiment dels expedients cofinançats, i la comunicació a la Direcció General de Comerç Interior de les incidències que es produïsquen. Amb esta finalitat, d'acord amb les comunitats autònomes, es podrà establir el sistema d'intercanvi d'informació que s'estime necessari.  
8. Finalitzat l'exercici econòmic, la comunitat autònoma trametrà a la Direcció General de Comerç Interior, i no més tard del 31 de març de 2011, un estat d'execució de l'exercici on s'indicaran les quanties totals de compromisos de crèdits, obligacions reconegudes i pagaments realitzats durant l'any, detallat per a cada un dels expedients cofinançats. La informació es farà saber a la Conferència Sectorial de Comerç i es tindrà en compte en l'adopció dels acords de distribució de fons, per a fer complir el que s'establix en l'article 86.2. sisena de la Llei 47/2003, de 26 de novembre, General Pressupostària. Tot això, s'entén sense perjudici del control financer que correspon a la Intervenció General de l'Administració de l'Estat i al Tribunal de Comptes.  
  
  
Sisé. Publicació i difusió  
La Generalitat comunicarà als beneficiaris de cada expedient el cofinançament que correspon al Ministeri d'Indústria, Turisme i Comerç de la subvenció percebuda per ells. Quan aparega algun tipus d'anunci dels promotors o procedència dels fons invertits, la comunitat autònoma comunicarà als beneficiaris l'obligació d'indicar el cofinançament d'este ministeri. Així mateix, la difusió del Pla de Millora de la Productivitat i la Competitivitat del Comerç 2009-2012 correspondrà a la Conselleria d'Indústria, Comerç i Innovació, de la Comunitat Autònoma Valenciana.  
  
Seté. Obligacions derivades dels fons FEDER  
Els fons aportats pel Ministeri d'Indústria, Turisme i Comerç s'acullen al Programa Operatiu de la Comunitat Autònoma Valenciana 2007-2013, cofinançat pel Fons Europeu de Desenrotllament Regional (FEDER). Per este motiu, d'acord amb les recomanacions de la Comissió Europea, la Comunitat Autònoma Valenciana no haurà de presentar a la Direcció General de Comerç Interior per a acollir-se als beneficis d'este conveni, aquells expedients per als quals haja sol·licitat retorns pel mencionat programa operatiu o qualsevol altre programa de la Unió Europea.  
La Generalitat comunicarà el cofinançament europeu (Programa Operatiu de la Comunitat Valenciana) als beneficiaris dels projectes acollits a este conveni i s'assegurarà que estiguen informats dels punts que contenen els articles 8, 9 i 13.1 del Reglament (CE) 1828/2006.  
  
Així mateix, la Direcció General de Comerç Interior podrà sol·licitar a la comunitat autònoma informació complementària sobre els expedients seleccionats pel grup de treball i aprovats, a proposta seua, per la Mesa de Directors, a fi de poder formalitzar els requisits exigits en la normativa continguda en el Programa Operatiu 2007-2013.  
  
De conformitat amb l'article 60.d) del Reglament (CE) 1083/2006, els beneficiaris i els organismes participants en l'execució de les operacions han de mantenir un sistema de comptabilitat separat per a totes les transaccions relacionades amb les operacions objecte de cofinançament o, almenys, disposar d'una codificació comptable adequada que permeta identificar clarament les esmentades transaccions.  
Els retorns de fons de la Unió Europea es realitzen sobre pagaments realitzats als beneficiaris i degudament justificats per estos; la Direcció General de Política Comercial haurà de presentar la relació d'expedients a l'autoritat de gestió del FEDER en el tercer trimestre de l'any 2011. Per a poder sol·licitar els retorns de la Unió Europea corresponents als fons aportats pel Ministeri d'Indústria, Turisme i Comerç, la Comunitat Autònoma Valenciana haurà de presentar els certificats de pagament al més prompte possible i no més tard del 30 d'abril de 2012, a la Direcció General de Comerç Interior.  
  
  
Huité. Vigència del conveni  
El present conveni entrarà en vigor des de la data de la firma i tindrà una vigència temporal fins al 31 de desembre de 2010, si bé es mantindran els compromisos d'informació previstos en les clàusules cinquena, punt 7, i sisena. No obstant això, podrà produir-se'n la resolució abans del termini indicat per acord mutu de les parts, per incompliment o per denúncia d'alguna de les parts, fins a dos mesos abans de la data d'extinció del conveni.  
  
Nové. Òrgan mixt de seguiment i control  
Segons el que s'ha previst en l'article 6.3 de la Llei 30/1992, de Règim Jurídic de les Administracions Públiques i del Procediment Administratiu Comú, es crearà un òrgan mixt de vigilància i control de l'execució i aplicació del present conveni i de resolució de controvèrsies administratives. Este òrgan mixt estarà integrat per dos representants de cada una de les parts firmants, designats, respectivament, pel ministre d'Indústria, Turisme i Comerç i el conseller d'Indústria, Comerç i Innovació.  
  
Desé. Naturalesa jurídica del conveni  
Les qüestions litigioses que puguen sorgir en la interpretació i el compliment del present conveni seran de coneixement i competència de l'ordre jurisdiccional contenciós administratiu.  
  
I com a prova de conformitat, firmen els intervinents, al lloc i en la data indicats en l'encapçalament.  
  
El ministre d'Indústria, Turisme i Comerç: Miguel Sebastián Gascón.  
El vicepresident primer del Consell i conseller d'Indústria, Comerç i Innovació: Vicente Rambla Momplet.